b'\n_START_ARTICLE_\nVida (trobadordikting)\n_START_PARAGRAPH_\nVida er en biografisk prosatekst p\xc3\xa5 proven\xc3\xa7alsk spr\xc3\xa5k som forteller om livet til en trobador eller trobairitz._NEWLINE_Omtrent 180 vidas er bevart for ettertiden. I omfang varierer de fra et par linjer til flere manuskriptsider. Tekstene inneholder opplysninger om en trobadors herkomst, virke, virkesteder, dikteriske ry og hvilke damer/herrer trobadoren/trobairitzen svermet for. Vanligvis er teksten forfattet av andre enn den omtalte dikteren._NEWLINE_Ofte er det mulig \xc3\xa5 etterpr\xc3\xb8ve vidaens p\xc3\xa5stander, men det finnes ogs\xc3\xa5 p\xc3\xa5viselig feilinformasjon og eventyrlig fiksjon avledet av dikterens tekster, s\xc3\xa5 selv om vidas er viktig kildemateriale, skal de ikke kritikkl\xc3\xb8st forst\xc3\xa5s som faktagrunnlag._NEWLINE_En n\xc3\xa6rt beslektet litter\xc3\xa6r sjanger er den oksitanske razo \xe2\x80\x93 tekster som forklarer omstendighetene rundt enkeltdikt.'